SELETUSKIRI

Võttes arvesse, et 23. detsembril 2008 Guinea Vabariigis toimunud sõjaväeline riigipööre ning sõjaväehunta asutatud Demokraatia ja Arengu Kaitse Rahvusliku Komitee (edaspidi „CNDD”) võimuletulek kapten Moussa Dadis Camara juhtimisel oli AKV–EÜ partnerluslepingu artiklis 9 sätestatud põhimõtete eriti raske ja ilmne rikkumine, otsustas Euroopa Liit 16. märtsil 2009 alustada Guinea Vabariigiga kõnealuse lepingu artikli 96 kohaseid nõupidamisi.

19. märtsi 2009. aasta kirjas kutsuti võimuloleva sõjaväehunta ja üleminekuvalitsuse esindajaid nõupidamisele Euroopa Liiduga; nõupidamine toimus 29. aprillil 2009 Brüsselis.

Koosolekul esitas Guinea delegatsioon tegevuskava, mis käsitles põhiseadusliku korra juurde tagasipöördumist ning demokraatliku valitsuse moodustamist vabade ja läbipaistvate parlamendi- ja presidendivalimiste kaudu.

Selle protsessi toetamiseks kehtestas Euroopa Liit 27. juulil 2009 nõukogu otsusega 2009/618/EÜ järgmised asjakohased meetmed, mis on kooskõlas Cotonou lepingu artikli 96 lõike 2 punktiga c:

„1. Euroopa Liit jätkab erakorraliste ja humanitaarmeetmete ning selliste meetmete rahastamist, mis on seotud vahetu abiga elanikkonnale, üleminekupoliitikaga ja kriisist väljumisega. Siinkohal tuleb märkida, et parlamendi- ja presidendivalimiste ettevalmistamise toetamiseks on võimalik leida uusi vahendeid, eelkõige 10. EAFi B-assigneeringute kasutuselevõtu näol. Abi võidakse osutada valimiste vaatlemise korraldamiseks, kui Guinea ametiasutustelt saadakse õigeaegselt sellesisuline kutse.

2. Üheksanda ja varasemate EAFide raames elluviidavate programmide ja projektide suhtes võetud kaitsemeetmed lõpetatakse niipea, kui on moodustatud riiklik üleminekunõukogu, kelle volitustes, ülesannetes ja koosseisus on Guinea üleminekuprotsessis osalejad konsensuse alusel kokku leppinud. Siia alla ei kuulu üldkasutatavate hoonete taastamist ja detsentraliseerimist toetavad projektid.

3. Üheksanda ja varasemate EAFide raames rakendatavate programmide ja projektide suhtes võetud kaitsemeetmed lõpetatakse täielikult niipea, kui on avaldatud valijate nimekirjad ja määrus, milles määratakse kindlaks valimiskuupäevad ja valimiskampaania ametlik alguskuupäev.

4. Euroopa Liit saab toetada Rahvusvahelise Valuutafondi (edaspidi „IMF”) programmi jätkamist ja suurtes võlgades olevate vaeste riikide võlakoormuse kergendamist kaheksa miljoni euroga, kattes 10. EAFi B-assigneeringutest sellised võlgnevused Euroopa Investeerimispangale (EIP), mis on tekkinud EAFi vahenditest eraldatud laenude tagasimaksmise hilinemisest. Need vahendid saab võtta kasutusele pärast seda, kui on ametlikult lõpetatud kandidaatide registreerimine presidendivalimiste nimekirja ning saadud kinnitus selle kohta, et CNDD esimees, selle liikmed ega üleminekuvalitsuse peaminister valimistel ei kandideeri.

5. Pärast parlamendi- ja presidendivalimisi ning valituks osutunud isikute tegelikku tööleasumist rahvusassamblees kirjutatakse alla Guinea koostööstrateegia ja riiklik näidisprogramm, mis hõlmab hinnanguliselt 237 miljoni euro suurust summat. 10. EAFi vahearuande koostamisel analüüsitakse rakendamistulemusi ja võidakse otsustada ümber hinnata Guineale eraldatud assigneeringute suurus. Vahearuande järeldused on planeeritud esitada 2010. aastal.”

27. juuli 2009. aasta otsustega nähti ette, et Euroopa Liit jälgib olukorda Guineas 24 kuu jooksul. Üleminekuprotsessi toetamiseks ja kooskõlas Cotonou lepingu artikliga 8 jätkati sel perioodil Guinea valitsusega süvendatud dialoogi, mis hõlmas poliitika, kohtusüsteemi ja majanduse juhtstruktuure.

Otsusega 2009/618/EÜ nähti ette ka üleminekuprotsessi korrapärane hindamine, mis toetub perioodiliste järelevalvemissioonide järeldustele, ja anti Euroopa Liidule õigus muuta asjakohaseid meetmeid, lähtudes tegevuskavas, eelkõige selle jaos „Inimõigused, õigusriik ja valitsemistavad” võetud kohustuste täitmisest.

Pärast ELi nõukogu otsuse 2009/618/EÜ vastuvõtmist on Guinea teinud kõnealuse tegevuskava elluviimisel märkimisväärseid edusamme. Volinik Piebalgse 7. aprilli, 31. mai ja 10. septembri 2010. aasta kirjades teavitati Guinead, et ELi arvates on kolm esimest vahe-eesmärki saavutatud. Seega lõpetati kõik üheksanda ja varasemate EAFide raames ettenähtud meetmed. Kõnealused edusammud võimaldasid käivitada IMFi programmi jätkamise raames menetluse Guinea võlgnevuste vähendamiseks seoses EAFi laenudega, mida haldab Euroopa Investeerimispank, ning võlakoormuse vähendamiseks suure võlakoormusega vaeste riikide algatuse raames.

Pärast otsuse 2009/618/EÜ vastuvõtmist on Euroopa Liit korraldanud Conakrysse kaks järelevalvemissiooni. Esimene järelevalvemissioon toimus 2010. aasta märtsis ning selle käigus täheldati teatavaid tegevuskavaga seotud edusamme. Eelkõige leiti, et esimene vahe-eesmärk on saavutatud ning teine osaliselt saavutatud. Euroopa Liidu välisteenistuse teine järelevalvemissioon toimus 3.–4. märtsil 2011 Guinea poliitilise olukorra soodsa arengu kontekstis, mil pärast riigi iseseisvuse saavutamist toimunud esimeste avatud ja konkurentsile rajatud presidendivalimiste tulemusena astus 21. detsembril 2010 ametisse seaduslik president ning nimetati ametisse uus valitsus. Valimised oli oluline etapp üleminekul demokraatlikule õiguspärasusele. Viimatinimetatud järelevalvemissiooni eesmärk oli kontrollida tegevuskava sobivust uues poliitilises olukorras. Saavutamata on veel viimane vahe-eesmärk – vabade ja läbipaistvate valimiste korraldamine ning valitud saadikute ametisse nimetamine. See on praegu Guinea puhul 10. EAFi koostööstrateegia ja riikliku näidisprogrammi allkirjastamise eeltingimus.

Missiooni käigus täheldati inimõiguste, õigusriigi ja riigijuhtimisega seotud valdkondades järgmisi edusamme:

- tagasipöördumine põhiseadusliku korra juurde on hästi edenenud – ametisse on astunud vabade ja läbipaistvate presidendivalimiste käigus valitud president ja ametisse on nimetatud tsiviilvalitsus;

- inimõiguste kaitse valdkonnas on toimunud mõned olulised edasiminekud: vabastatud on isikud, kes vahistati presidendivalimiste teise vooruga kaasnenud vägivallapuhangute ajal; ebaseaduslikud vanglad on suletud või sulgemisel; sõjalised teetõkked on likvideeritud;

- hea valitsemistava tagamiseks finantsvaldkonnas on võetud meetmeid riigi rahanduse saneerimiseks ning muud meetmed on väljatöötamisel;

- 2011. aasta alguses alustati julgeolekusektori reformimist, näiteks korraldas Guinea julgeolekusektorit käsitleva riikliku seminari, mis toimus Conakrys 28.–31. märtsil.

Võttes arvesse järelevalvemissiooni esitatud järeldusi ja soovitusi, teeb komisjon koos Euroopa Liidu välisasjade ja julgeolekupoliitika kõrge esindajaga nõukogule ettepaneku võtta vastu lisatud otsus, mille eesmärk on vaadata läbi asjakohased tingimuslikud meetmed:

– esiteks peab Guinea enne programmdokumentide allkirjastamist ja fondide kasutamist rahvastiku vahetuks abistamiseks (põhilised sotsiaalteenused) esitama pädevate ametiasutuste koostatud ja kinnitatud üksikasjaliku ajakava (esialgsed kuupäevad ja etapid) parlamendivalimiste läbiviimiseks enne 2011. aasta lõppu ning

– teiseks ei tehta 10. EAFiga seotud rahastamisotsuseid ülejäänud programmide/projektide kohta ega alustata nende tegelikku rakendamist enne, kui on toimunud vabad ja läbipaistvad parlamendivalimised.

Tehakse ettepanek teavitada Guinea ametivõime käesolevast läbivaatamisest ja edastada neile lisas esitatud kiri, mis on adresseeritud president Alpha Condé'le ja peaminister Mohamed Saïd Fofanale.

2011/0173 (NLE)

Ettepanek:

NÕUKOGU OTSUS

millega muudetakse 27. juuli 2009. aasta otsusega 2009/618/EÜ (millega lõpetatakse AKV-EÜ partnerluslepingu artikli 96 kohane nõupidamine Guinea Vabariigiga) kehtestatud asjakohaseid meetmeid ning tunnistatakse kõnealune otsus kehtetuks

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse AKV-EÜ partnerluslepingut, millele kirjutati alla Cotonous 23. juunil 2000[1] ning mida muudeti Ouagadougous 23. juunil 2010,[2] eriti selle artiklit 96,

võttes arvesse sisekokkulepet AKV-EÜ koostöölepingu rakendamiseks võetavate meetmete ja järgitavate menetluste kohta,[3] eriti selle artiklit 3,

võttes arvesse Euroopa Komisjoni ning ELi välisasjade ja julgeolekupoliitika kõrge esindaja ettepanekut

ning arvestades järgmist:

(1) Guinea Vabariik on teinud edusamme 27. juuli 2009. aasta otsuse (millega lõpetatakse Cotonou lepingu artikli 96 kohane nõupidamine Guinea Vabariigiga ja sätestatakse tingimused asjakohaste meetmete tühistamiseks)[4] lisas võetud kohustuste täitmisel.

(2) Guinea Vabariik on teinud edusamme üleminekuprotsessis põhiseadusliku korra taastamiseks ning demokraatliku korra kehtestamiseks, eelkõige on vabade ja läbipaistvate valimiste tulemusel ametisse astunud uus president ja nimetatud ametisse tsiviilvalitsus.

(3) Presidendivalimiste korraldamise ja uue presidendi ametisse astumisega on otsuses 2009/618/EÜ sätestatud viimane vahe-eesmärk osaliselt täidetud.

(4) Neljanda ehk viimase vahe-eesmärgi täitmist, mis tähendaks üleminekuetapi lõppu, ei ole võimalik saavutada 27. juuliks 2011, mis on otsuse 2009/618/EÜ kehtivuse lõpptähtaeg.

(5) Seepärast, võttes arvesse põhiseadusliku korra taastamisel täheldatud edasiminekut, tuleks asjakohaseid meetmeid ajakohastada, et võtta arvesse tehtud edusamme, ning võtta vastu käesolev otsus ja tunnistada kehtetuks otsus 2009/618/EÜ,

ON TEINUD JÄRGMISE OTSUSE:

Artikkel 1

Cotonou lepingu artikli 96 lõike 2 punktiga c ettenähtud asjakohased meetmed, mis on sätestatud otsuses 2009/618/EÜ, asendatakse uute meetmetega, mis on täpsustatud lisas esitatud kirjas.

Artikkel 2

Tunnistatakse kehtetuks 27. juuli 2009. aasta otsus 2009/618/EÜ, millega lõpetatakse AKV-EÜ partnerluslepingu artikli 96 kohane nõupidamine Guinea Vabariigiga.

Artikkel 3

Käesolev otsus jõustub selle vastuvõtmise kuupäeval. Otsus avaldatakse Euroopa Liidu Teatajas .

Otsus jääb jõusse 12 kuuks. Vajaduse korral vaadatakse otsus läbi pärast 6 kuu möödumist, lähtudes Euroopa Liidu järelevalvemissiooni järeldustest.

Brüssel,

Nõukogu nimel

eesistuja

LISA

Kirja kavand

Austatud härra president

Lugupeetud härra peaminister

Euroopa Liit tunnustab Guinea Vabariigi edusamme põhiseadusliku korra taastamisel, eelkõige seoses rahumeelselt lõppenud 2010. aasta presidendivalimiste ning seadusliku presidendi ja tsiviilvalitsuse ametisse asumisega. Lõppenud presidendivalimised olid pärast Guinea iseseisvuse saavutamist esimesed tõeliselt avatud ja konkurentsile rajatud valimised, mis tähistavad olulise etapi lõppu tagasipöördumisel demokraatliku õiguspärasuse juurde.

Teie ees on nüüd tõsine ülesanne – tagada riigis stabiilsus ja majanduskasv – ning te olete asunud seda ülesannet täitma, võttes vastu ambitsioonika reformikava. Mõistes Guinea ees seisvaid majanduslikke ja sotsiaalseid raskusi ning soovides toetada Guinead selles olulises poliitilises üleminekuetapis, otsustas Euroopa Liidu nõukogu vaadata läbi tingimused, mis on seotud Euroopa Liidu ja Guinea Vabariigi vahelise koostöö taastamise viimase etapiga, st 10. Euroopa Arengufondile (EAF) esitatava koostööstrateegia ja riikliku näidisprogrammi allkirjastamisega. Nimetatud dokumendid hõlmavad koostööd Guineaga kuni 2013. aastani.

Sellest otsusest lähtuvalt võib Euroopa Liit allkirjastada koostööstrateegia ja riikliku näidisprogrammi Guinea Vabariigiga kohe, kui need dokumendid on koostatud ja Guinea ametivõimud on esitanud Euroopa Liidule ametliku teatise koos pädevate ametiasutuste koostatud ja kinnitatud üksikasjaliku ajakavaga, märkides ära kuupäeva ja juhised parlamendivalimiste korraldamiseks enne 2011. aasta lõppu.

Elanikkonna vahetu abistamisega seotud rahalisi vahendeid, mis on ettenähtud põhiliste sotsiaalteenuste osutamiseks, on võimalik kasutada kohe pärast koostööstrateegia ja riikliku näidisprogrammi allkirjastamist. Kõnealuste dokumentide kohaste muude kavade ja programmide tehniline juhendamine võib samuti jätkuda, kuid rahalisi vahendeid saab kasutada alles pärast vabasid ja läbipaistvaid parlamendivalimisi.

Euroopa Liit on arvamusel, et kuigi presidendivalimistel on demokraatiale üleminekul tähtis roll, on üleminekuperioodi lõpetamisel ja täieliku demokraatliku raamistiku loomisel otsustava tähtsusega parlamendivalimiste korraldamine ja demokraatlikult valitud uue rahvusassamblee moodustamine. Euroopa Liit on veendunud, et kooskõlas ametiasutuste kinnitusega toimuvad parlamendivalimised hiljemalt 2011. aasta viimases kvartalis, ning EL on valmis valimiste korraldamist rahaliselt toetama (kavandatav summa: 5 miljonit eurot).

Euroopa Liit võtab kohustuse jätkata vastavalt Cotonou lepingu artiklile 8 Guinea valitsusega korrapärast poliitilist dialoogi kõnealuse lepingu oluliste tingimuste osas, eelkõige seoses inimõiguste, demokraatia ja õigusriigi põhimõtete, rahvusliku leppimise saavutamise, karistamatuse lõpetamise, poliitika, kohtusüsteemi ja majanduse juhtstruktuuride reformide ning julgeolekusektori ümberkorraldamisega.

Guinea Vabariigi valitsus võib loota Euroopa Liidu toetusele ja abile oma ambitsioonika tegevuskava elluviimisel, et saavutada taas jätkusuutlik majanduskasv ja tagada rahvastiku heaolu.

Lugupidamisega

Brüssel,

Euroopa Liidu nimel

LISA: KOHUSTUSTE LOETELU

Guinea võetud kohustused | ELi võetud kohustused |

1. Pädevate ametiasutuste koostatud ja kinnitatud üksikasjalik ajakava (kuupäevad ning eelnevad sammud/ ettevalmistavad toimingud) parlamendivalimiste läbiviimiseks enne 2011. aasta lõppu | 1.1. 10. EAFi koostööstrateegia ja riikliku näidisprogrammi allkirjastamine kohe pärast programmitöö lõppu 1.2 Koostööstrateegia ja riikliku näidisprogrammi kohaste kavade ja programmide tehniline juhendamine 1.3 Rahvastiku vahetuks abistamiseks ettenähtud rahaliste vahendite kättesaadavaks tegemine |

2. Vabade ja läbipaistvate parlamendivalimiste korraldamine | 2.1 10. EAFi ülejäänud kavade ja programmide rahastamise ja tegeliku rakendamise otsused |

[1] EÜT L 317, 15.12.2000, lk 3.

[2] ELT L 287, 4.11.2010, lk 3.

[3] EÜT L 317, 15.12.2000, lk 376, muudetud ELT-ga L 247, 9.9.2006, lk 48.

[4] ELT L 214, 19.8.2009, lk 34.